Fredrikstad Fotballklubb

Fredrikstad Fotballklubb  (forkortet FFK) (stiftet 7. april 1903) er en fotballklubb fra Fredrikstad i Østfold. FFK har vunnet ni seriemesterskap, tolv cupmesterskap og syv sølvpokaler. Siste pokal kom i cupen 2024. Merittlisten gjør at FFK har flest cupgull (delt med Rosenborg og Odd) og er en av de mestvinnende fotballklubbene i Norge noensinne. 

 Eliteserien 2026 

 Historie 

 Fra løse spark til organisert toppfotball (1903-1928) 
 Fotballen kommer til Fredrikstad 
Når fotballen først ankom Fredrikstad, er vanskelig å fastslå med sikkerhet. Det er likevel kjent at sporten ble spilt flere steder i byen allerede på slutten av 1800-tallet, sannsynligvis introdusert av engelske sjømenn. På De britiske øyer hadde ulike former for fotball eksistert i århundrer, og gjennom 1800-tallet ble mange av de reglene som fortsatt gjelder, utviklet.

Organiserte fotballklubber hadde allerede blitt etablert andre steder i Norge. Christiania Footballclub, landets første fotballklubb, ble stiftet i 1885. I 1902 ble Norges første norgesmester kåret da Idrettsklubben Grane beseiret Odds Ballklubb.

Fredrikstad fikk sitt første organiserte fotballag i 1897, da Fredrikstad Ynglingeforening startet et lag som holdt til på Phønixplassen, hvor Fredrikstad bibliotek ligger i dag. En annonse fra Yndlingeforeningen publisert i Fredrikstads aviser 24. mai 1902 vitner om fotballens økende popularitet:

Fotboldsøvelserne tager sin Begyndelse førstk. Tirsdag Kl. 8 paa Pladsen ved Phønix, de fortsættes fredag. - Fredriksstad Tilskuer, 24. mai 1902

Vinteren 1901/02 ble Fredrikstad Boldklub stiftet etter innflytelse fra den danske innflytteren Theodor Hansen, som senere spilte en viktig rolle i stiftelsen av Fredrikstad Fotballklubb. Klubbens skjebne skal angivelig ha blitt beseglet under en trening på Trara, da ballen ble sparket opp i en godsvogn på vei til Moss. Uten ball å spille med ble Fredrikstad Boldklub til slutt oppløst.

 Stiftelsen av Fredrikstad Fotballklubb 

Et av medlemmene i Fredrikstad Ynglingeforening var Reidar Bergh, som senere skulle bli president i Norges Fotballforbund. I mars 1903 var han ute på rusletur og møtte fire venner mellom Phønix og Pay-gården da han uttalte at "vi burde stifte en fotballklubb her i byen, gutter. Her er en kjekk øvelsesplass".

Den 7. april 1903 ble Fredriksstad Fodboldklub grunnlagt, Norges første rene fotballklubb. Stiftelsesmøtet ble holdt på Victoria Hotell, og det første styret besto av Halfdan Schübeler Christiansen (formann), Jul. Schie (viseformann), Reidar Bergh (sekretær), Alf Jacobsen (kasserer) og Leif Eriksen (styremedlem).

For å etablere en grunnmur for klubben, kontaktet Harald M. Lund avisen Tilskueren for å skaffe fotballregler fra England. 14. april 1903 kunne lokalpressen melde at "Klubben har med det første tænkt at begynde sine øvelser". Også fotballutstyr ble importert fra England. Den første treningen fant sted på Phønixplassen 21. april, med 14 spillere til stede.

 Den første rivalen og etablering av kretsserien (1903-1909) 

Klubbens rykte spredte seg raskt. I Sarpsborg fikk FFK besøk av den britiske ingeniøren H.W. Kenworthy. Han hadde tidligere spilt for klubben St. James i sin hjemby Glossop, Derbyshire, og ønsket nå å bli med i den nystartede Fredrikstad-klubben.

Selv om Kenworthy var en erfaren spiller, syntes enkelte det var upassende å ha en Sarpsborg-innbygger på laget. Reidar Bergh foreslo i stedet at Kenworthy skulle starte en egen klubb i Sarpsborg, slik at FFK kunne få en motstander. En måned senere, 8. mai 1903, ble Sarpsborg Footballclub stiftet.

Den første kampen mellom de to klubbene lot vente på seg. En avtalt kamp ble først utsatt, deretter avlyst, noe som førte til irritasjon blant Fredrikstad-spillerne. De erklærte at de ikke ville spille mot en "uvederheftig klubb som Sarpsborg Footballclub". Dermed brukte FFK sitt første år kun på trening. Da FFK ble invitert til å delta i Norgesmesterskapet det påfølgende året, ble dette avslått ettersom "Klubben ansaa sig ikke øvet nok til at deltage i et Norgesmesterskap".

Den første offisielle kampen mellom klubbene fant sted 10. juli 1904 i Sarpsborg og endte 4-0 til FFK. Senere samme år debuterte klubben i Norgesmesterskapet, men tapte 5-0 mot Porsgrunds Fodboldklub. Samme dag som den første offisielle kampen mellom Sarpsborg og FFK ble spilt, ble Østfold Fotballkrets opprettet. Det påfølgende året vant FFK sitt første kretsmesterskap etter å ha beseiret Sarpsborg 5-1 i finalen. Dette ga klubben plass i NM i 1905 i egenskap av å være kretsmester, men tapte 3-0 mot Akademisk FK i første runde.

I 1906 og 1907 ble flere nye lag dannet i Østfold, og konkurransen økte. I 1906 tapte FFK for første gang mot Sarpsborg, som medførte at Sarpsborg vant sitt første kretsmesterskap. I 1907 trakk FFK seg fra kvalifiseringskampene til NM, blant annet begrunnet i at styret var uenige med fotballkretsen om loddtrekning i de innledende kampene. Først i 1909 vant FFK igjen kretsmesterskapet, og tok seg samme år også til sin første NM-seier da Gjøvik/Lyn ble slått 4-2. Klubben nådde semifinalen det året, men tapte 9-2 mot Lyn.

 Sportslig vekst og økt nasjonal anerkjennelse (1910-1929) 
Mellom 1910 og 1929 utviklet Fredrikstad Fotballklubb seg fra en lokal klubb i Østfold til en av Norges mer markante fotballklubber. Perioden var preget av sportslige oppturer og organisatoriske utfordringer, men også av gradvis profesjonalisering og økt nasjonal anerkjennelse.

FFK vant kretsmesterskapet i 1910 og tok seg til semifinale i Norgesmesterskapet samme år, hvor de tapte 2-1 mot Odds Ballklubb. Klubben fortsatte å dominere i Østfold, men slet med stabilitet i både resultater og organisasjon. Manglende oppmøte på treninger og kamper førte til sportslige utfordringer, og i 1912 og 1913 endte klubben sist i kretsserien.

I 1914 ble Fredrikstad Stadion på Holmen i Fredrikstad åpnet, etter at klubbens tidligere hjemmebane Phønixplassen ble omregulert. Stadionet skulle bli FFKs hjem i over 90 år. Samme år ble den første norske ligaserien introdusert, uten at FFK dannet en del av dette. FFK ble først en del av seriesystemet i 1916, i det som ble kalt ligaens 2. avdeling.

Mellom 1915 og 1918 var FFKs resultater varierende, men klubben opplevde viktige milepæler. I 1915 fikk FFK sin første spiller på det norske landslaget, Gustav Edén, som debuterte mot Sverige. I 1917 fikk Norgesmesterskapet et nytt system der alle lag i A-klassen fikk anledning til å delta. Før dette hadde kun ett lag fra hver krets fått delta. FFK røk ut i første runde etter et 2-1 tap for Lyn. I 1918 feiret klubben sitt 15-årsjubileum og hentet inn Norges landslagstrener Birger Möller for å trene laget i to uker, men sesongen endte uten større sportslige resultater.

I 1919 ansatte FFK sin første heltidsansatte trener, svenske Hjalmar Bergmann, i et forsøk på å bedre klubbens prestasjoner. Året etter fikk Einar Wilhelms plass på det norske landslaget og deltok i OL i Antwerpen, der han bidro til Norges 3-1-seier over England.

1920-årene var en periode med vekst for klubben. I 1921 fikk Fredrikstad Stadion sin første gressmatte, og åpningskampen mot Lyn endte med en 2-1 seier til FFK. Klubben etablerte seg gradvis som en nasjonal utfordrer og nådde kvartfinalen i det åpne Norgesmesterskapet for første gang i 1925. Året etter gjentok de prestasjonen, men ble slått ut av Drafn etter ekstraomganger.

I 1927 innførte klubben den draktkombinasjonen som fortsatt brukes i dag – hvite overdeler og røde bukser – inspirert av det polske landslaget som hadde spilt landskamp mot Norge på Fredriksstad Stadion i 1926.

FFK feiret 25 år i 1928. Kretsserien ble ikke avviklet, men FFK vant dette året Østlandsserien som sikret opprykk til den uoffisielle Hovedserien. Samtidig nådde FFK også semifinalen i det åpne Norgesmesterskapet for første gang, som endte med et 4-1 tap for Lyn.

 Gullalderen 

FFK kom til cupfinalen for første gang i 1932. Semifinalen ble spilt mot Mjøndalen på hjemmebane foran en publikumsrekord på  tilskuere. FFK vant 3-2. I finalen møtte Fredrikstad Ørn Horten, og vant hele 6-1. FFK var det tredje laget fra Østfold som vant NM, etter Sarpsborg FK og Kvik Halden. Cupgullet i 1932 ble starten på Fredrikstads første suksessrike æra, og klubben vant enda fire cuptitler før andre verdenskrig. FFK ble også den første klubben som vant den nasjonale serien, i 1937-38, og de vant dobbelen (serien og cupen) året etter.

Fredrikstad stiftet Østfold Bandykrets den 27. januar 1935 sammen med Gleng Fotballklubb og St. Croix Idrettsforening.

Under den tyske okkupasjonen ble det ikke spilt organisert fotball, siden alle spillerne streiket til støtte for motstandsbevegelsen. Etter krigen ble fotball mer populært enn noen gang, og Fredrikstad satte nok en publikumsrekord mot Sarpsborg. Det skjedde i semifinalen i cupen i 1945. Derimot var det lite suksess utpå banen. FFK nådde tre cupfinaler på fire år, men tapte alle. Gjennombruddet kom i 1949, da FFK vant sin tredje ligatittel.

50- og 60-tallet var svært suksessrike år for FFK. Klubben tok hjem ligagullet seks ganger og sølvet sju ganger. Cupen ble vunnet fire ganger. I 1957 en ny milepæl ble nådd da FFK vant sin andre dobbeltriumf. Etter å ha vunnet ligagullet i 1960 deltok Fredrikstad i europacupen som det første norske laget noensinne. FFK vant sensasjonelt 4-3 over Ajax hjemme. Returkampen i Amsterdam endte 0-0 i første runde.

Byen Fredrikstad hadde en økonomisk storhetstid i Norge i forrige århundre. Først som en stor leverandør av maskiner til skogsindustrien og deretter som et senter for skipsverftsindustrien. På et tidspunkt var verftet i Fredrikstad det største i Skandinavia. Det var en optimistisk stemning blant byens innbyggere - noe det har blitt påstått ble gjenspeilet i FFKs spillende fotballstil, av noen oppfattet som den mest underholdende fotballen i landet. Klubbens første cuptriumf i 1932 fikk Jørgen Juve, en legende i norsk fotball, til å uttale:

"Dette er slik fotball er ment å bli spilt"

Kanskje var det på grunn av atmosfæren at klubben ble så suksessrik, og kanskje også derfor nedturen begynte. Etter år med ære og berømmelse startet klubben å bli mer konservativ, selv om ingen ville innrømme akkurat det. Andre klubber ble profesjonalisert, mens spillerne i FFK fortsatt hadde fotballen som en hobby ved siden av normale jobber. Treningsregimer ble strengere enn tidligere, men i Fredrikstad følte man at å trene mer enn to ganger i uka ville ødelegge moroa ved å spille fotball.

Fredrikstad slet gjennom hele 70-tallet. De nådde cupfinalen i 1971, men tapte for Rosenborg, som nå var på god vei til å bli den nye storheten i norsk fotball. To år senere, og for første gang i klubbens historie, rykket FFK ned en divisjon. I 1975 var de tilbake i øverste divisjon, men de ble der kun to år før neste nedrykk var et faktum.

FFK ble et heislag mellom divisjonene helt fram til 1984. Og selv om klubben vant cupen dette året, så ble Cupgullet i 1984 starten på en lang nedtur for Fredrikstad. Med hele ni seriemesterskap og elleve cupmesterskap i skapet glimret rødbuksene med sitt fravær fra toppen av norsk fotball resten av 80-tallet og hele 90-tallet.

 Flere opprykk og nedrykk og to cupgull 
I 2002 rykket FFK opp fra andredivisjon til førstedivisjon og i 2003 rykket klubben opp til eliteserien. Fredrikstad FK ble norgesmestere i 2006, etter at de slo  i 3–0 i cupfinalen. I 2009 rykket laget ned til 1. divisjon og rykket opp til Eliteserien igjen i 2010, men rykket ned i til 1. divisjon etter 2012-sesongen. 23. november 2015 presenterte klubben Jan Halvor Halvorsen som ny FFK trener etter at Arne Erlandsens kontrakt med klubben ikke ble forlenget. 9. august 2016 annonserte klubben at samarbeidet med Jan Halvor Halvorsen var avsluttet på grunn av manglende resultater, og senere samme dag ble Mons Ivar Mjelde ansatt som ny hovedtrener i klubben.

De endte på 2. plass i 2. divisjon i 2018. I 2023 rykket FFK opp til Eliteserien, etter å ha havnet på 1. plass i OBOS-ligaen med 64 poeng. I 2024 var FFK tilbake i Eliteserien og kom på 6. plass. De vant også cupfinalen i 2024, som måtte avgjøres ved straffesparkkonkurranse etter at kampen endte 0-0 etter ordinær tid og ekstraomganger. Dette var den første norske cupfinalen som endte uten at noen av lagene skåret mål.

 Spillerstall 
Oppdatert 28. april 2025.
Spillere

Utlånte spillere

 Meritter 
 Seriemesterskap (9)  
1937–38, 1938–39, 1948–49, 1950–51, 1951–52, 1953–54, 1956–57, 1959–60, 1960–61.

 Cupmesterskap (12) 
1932, 1935, 1936, 1938, 1940, 1950, 1957, 1961, 1966, 1984, 2006, 2024.
NM-sølv (7): 1945, 1946, 1948, 1954, 1963, 1969, 1971.

 Trenere 
 Periode Hovedtrener Ass. trener1969 Per Mosgaard1971–1973 Arne Pedersen1978 Per Mosgaard1980 Huib Ruijgrok1982–1983 Tony Knapp1984 Jan Aas Frithjof Gjermundsen1984–1985 Per Mosgaard Åge Johansen1986–1987 Reine Almqvist1989–1992 Øyvind Nilsen1993 Frode Hansen1994–1995 Lars-Olof Mattsson1996–1997 Alf Gustavsen1998–1999 Bjarne Rønning2000 Håkan Sandberg2000 Johnny Jonassen2001 Glenn Rostad2002–2004 Knut Torbjørn Eggen Per Egil Ahlsen2004–2005 Egil Olsen Knut Torbjørn Eggen  Per Egil Ahlsen2005–2006 Knut Torbjørn Eggen Per Egil Ahlsen2007–2009 Anders Grönhagen Per Morten Haugen  Tom Freddy Aune  Joacim Jonsson2009 Tom Nordlie Tom Freddy Aune  Joacim Jonsson2010–2012 Tom Freddy Aune Trond Amundsen2012 Trond Amundsen Joacim Jonsson2013 Lars Bakkerud Trond Amundsen  Håkon Wibe-Lund2013–2015 Håkon Wibe-Lund Jan Tore Ophaug2015 Arne Erlandsen Jan Tore Ophaug2016 Jan Halvor Halvorsen Jan Tore Ophaug2016 Mons Ivar Mjelde Jan Tore Ophaug2017 Andrea Loberto  Aleksander Olsen2017 (midlertidig, 1 kamp) Aleksander Olsen2017 (midlertidig) Bjørn Petter Ingebretsen Aleksander Olsen  Alexander Straus2018 Per-Mathias Høgmo Bjørn Johansen2019–2022 Bjørn Johansen Kasey Wehrmann (2019)  Joakim Klæboe (2019–2022)2022 (midlertidig) Joakim Klæboe Jan Tore Ophaug2023–2024 Mikkjal Thomassen Andreas Hagen  Marijo Jovic  Torgeir Helgen  Stian Johnsen2024 (midlertidig) Andreas Hagen Torgeir Helgen  Andreas Jenssen2024– Andreas Hagen Andreas Jenssen  Jahn Robert Holmgren  Kenneth Dokken (2025–2026)

 Ledere 
FFK er kjennetegnet av stadige lederbytter, særlig siden klubbdriften ble flyttet over i et ASA-selskap i 1997. Siden årtusenskiftet har følgende sittet på toppen som daglig leder:

 Periode Daglig leder2000–2001Knut Rudshaug2001–2005Robert Nilsson2005–2007Arve Mokkelbost2007–2008Morgan Andersen2008Morten Huth2008–2010Runar Henriksen2010–2012Per Erik Jacobsen2012–2013Lars-Thomas Stene2013–2014Per Erik Jacobsen2014–2016Geir Bakken2016–2017Christian Berg2017–2022Joacim Heier2022–Espen Engebretsen

Sportslige ledere i FFK:

 Periode Sportslig leder Notis2017–2019Joacim HeierKombinert med stillingen som daglig leder2019–2020Per-Mathias Høgmo2020–Joacim HeierFotballdirektør fra 20252024–Fredrik Greve MonsenSportslig adminstrativ leder2025–Anders JensenSportssjef

Styreledere gjennom tiden:
 Periode Styreleder1903Halvdan S. Christiansen1904Leif Eriksen1905–1907Reidar Othar Bergh1908Thodor Hansen1909Odd Henriksen1909–1910William Reholt1911Philip Resberg1912William Reholt1913–1914Adler Nilsen1915Peter Wichstrøm Nielsen1916Otto Halvorsen1917Johannes Pedersen1918–1919Peter Wichstrøm Nielsen1920Sigurd Gullichsen1921Gustav Eden1922–1923Sigurd Jensen1924Harald Johannessen1925–1927Erling Brynhildsen1927–1930Harald Kilde1931–1932Eilif Eriksen1933Harald Kilde1934Einar Wilhelms1935Holger Norman Hansen1936Reidar Kristiansen1937–1938Holger Norman Hansen1939Einar Wilhelms1940Juhl Holmen1945Juhl Holmen1946–1947Arthur Hemstad1948–1949Sten Moe1950–1953Rolf Johannessen1954–1956Birger Madsen1957–1958Folke Anderson1959Gunnar Nilsen1960–1962Rolf Johannessen1963–1965Odd Aas1966–1967Hans L Dahl1968–1969Hans Jørgen Johannessen1970Hans L Dahl1971–1972Hans Jørgen Johannessen1973Fritz P. Karlsen1974–1975Yngvar Wernersen1976–1977Rolf Syvertsen1978Yngvar Wernersen1979Odd Aas1980–1981Yngvar Wernersen1982Geir Kristoffersen1983Odd Aas1984–1985Svein Johannessen1986Leiv Bunes1987–1988Geir Kristoffersen1989–1991Asle Arntsen1992Helge Svensson1992–1994Fridtjof Gjermundsen1995–1996Øystein Ogre1997Henning Forsberg1998Odd Hasselgård1999–2000Finn Mikaelsen2001Roar Johansen2002–2006Bjørn Jensen2007–2009Carl Morten Gjeldnes2009–2011Svein Johannessen2012Gunnar Umbach Hansen2013–2017Arne-Erik Olsen2017–Jostein Lunde

Første kvinnelige medlem av Fredrikstad Fotball Klubb er Lisbeth Antonsen i 1978.

 Referanser 

 Eksterne lenker 

 Plankehaugen – Offisiell supporterklubb
 FFKSupporter.net – Offisielt supporternettsted


Kategori:Fotballag i Fredrikstad
Kategori:Fotballag etablert i 1903
Kategori:Tidligere bandyklubber i Norge
Kategori:1903 i Norge
Kategori:Kongepokalvinnere i fotball